**ZMLUVA**

**o spracúvaní osobných údajov**

**Článok I**

**Zmluvné strany**

**Prevádzkovateľ: Všeobecná zdravotná poisťovňa, a.s.**

Sídlo: Panónska cesta 2, 851 04 Bratislava – mestská časť Petržalka

Zapísaný v Obchodnom registri Mestského súdu Bratislava III, oddiel: Sa, vložka č. 3602/B

Zastúpený: Ing. Matúš Jurových, PhD., predseda predstavenstva

Ing. Viktor Očkay, MPH, podpredseda predstavenstva

Osoba oprávnená rokovať vo veciach zmluvy:

Pavol Čery, riaditeľ odboru správy majetku, pavol.cery@vszp.sk

IČO: 35 937 874

DIČ: 2022027040

IČ DPH: SK2022027040

Bankové spojenie: Štátna pokladnica

IBAN: SK47 8180 0000 0070 0018 2424

(ďalej len „Prevádzkovateľ“)

**Sprostredkovateľ:**

Sídlo:

Zapísaný v Obchodnom registri Okresného, resp. Mestského súdu ..........., oddiel: ....., vložka č............

*(resp. Zapísaný v Živnostenskom registri Okresného úradu .................. pod č................)*

Zastúpený:

Osoba oprávnená rokovať vo veciach zmluvy:

*(meno, priezvisko, e-mail:.............., tel. č.............)*

IČO:

DIČ:

IČ DPH:

Bankové spojenie:

IBAN:

(ďalej len “Sprostredkovateľ”)

(Prevádzkovateľ a Sprostredkovateľ spolu ďalej ako „*zmluvné strany“)*

 **Článok II**

**Úvodné ustanovenia a predmet zmluvy**

1. Na účely Zmluvy o operatívnom leasingu zo dňa ........, Sprostredkovateľ poskytuje pre Prevádzkovateľa služby v oblasti operatívneho leasingu motorových vozidiel, vrátane poskytovania služby GPS monitoringu (ďalej len „základná zmluva“).
2. Predmetom tejto zmluvy o spracúvaní osobných údajov (ďalej len „**zmluva**“) je úprava vzájomných práv a povinností zmluvných strán pri spracúvaní osobných údajov dotknutých osôb Sprostredkovateľom v mene Prevádzkovateľa a poverenie Sprostredkovateľa Prevádzkovateľom spracúvaním osobných údajov, ktoré Prevádzkovateľ spracúva vo svojich informačných systémoch, a to za podmienok dohodnutých v tejto zmluve.
3. Zmluva sa uzatvára podľa čl. 28 ods. 3 nariadenia Európskeho parlamentu a Rady EÚ č. 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica č. 95/46/ES (všeobecné nariadenie o ochrane údajov, ďalej len „**GDPR“**) a v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov (ďalej len „**Zákon**“) ak sa aplikuje, usmerneniami EDBP (Európsky výbor pre ochranu údajov) a rozhodovacou činnosťou Úradu na ochranu osobných údajov SR, ďalších dozorných a súdnych orgánov (ďalej len „ **právne predpisy na ochranu osobných údajov**“).

**Článok III**

**Poverenie na spracúvanie osobných údajov**

1. Prevádzkovateľ touto zmluvou poveruje Sprostredkovateľa spracúvaním osobných údajov v mene Prevádzkovateľa nasledovne:
2. **účel spracúvania osobných údajov:** plnenie predmetu základnej zmluvy, v súlade s účelom Prevádzkovateľa – GPS monitoring motorových vozidiel a súvisiace činnosti;
3. **rozsah osobných údajov:**
* bežné osobné údaje (meno, priezvisko, titul, osobné číslo zamestnanca)
* elektronické – lokalizačné údaje, identifikátor zamestnaneckej karty – hexadecimálne číslo),
1. **kategórie dotknutých osôb:** *zamestnanci Prevádzkovateľa;*
2. **doba spracúvania osobných údajov:** odo dňa nadobudnutia účinnosti tejto zmluvy do doby 1 kalendárneho roka po ukončení platnosti zmluvy;
3. **zoznam povolených operácií s osobnými údajmi pre Sprostredkovateľa**
* *získavanie,*
* *zaznamenávanie,*
* *usporadúvanie,*
* *štruktúrovanie,*
* *uchovávanie,*
* *prepracúvanie alebo zmena,*
* *vyhľadávanie,*
* *prehliadanie,*
* *poskytovanie prenosom, šírením alebo poskytovanie iným spôsobom, výlučne na základe pokynov a súhlasu Prevádzkovateľa,*
* *využívanie,*
* *obmedzenie,*
* *preskupovania, kombinovanie,*
* *vymazanie alebo likvidácia;*
1. **prostriedky spracúvania:** Sprostredkovateľ spracúva osobné údaje v elektronickej podobe automatizovaným prostriedkami spracúvania.
2. Prevádzkovateľ vyhlasuje, že pri výbere Sprostredkovateľa postupoval v súlade s čl. 28 ods. 1 GDPR.
3. Sprostredkovateľ vyhlasuje, že prijal so zreteľom na najnovšie poznatky, náklady na vykonanie opatrení, povahu, rozsahu, kontext a účely spracúvania, ako aj na riziká s rôznou pravdepodobnosťou a závažnosťou pre práva a slobody dotknutých osôb, primerané technické a organizačné opatrenia s cieľom zaistiť úroveň bezpečnosti primeranú tomuto riziku v rozsahu uvedenom v Prílohe č. 1 tejto zmluvy.

**Článok IV**

**Práva a povinnosti Prevádzkovateľa**

1. Prevádzkovateľ je oprávnený vydávať Sprostredkovateľovi pokyny týkajúce sa spracúvania osobných údajov podľa tejto zmluvy.
2. Prevádzkovateľ je oprávnený na výkon auditu alebo kontroly u Sprostredkovateľa.
3. Prevádzkovateľ oboznámi Sprostredkovateľa s prijatými internými predpismi Prevádzkovateľa, ktoré prijal za účelom stanovenia podmienok spracúvania osobných údajov dotknutých osôb, a to bez zbytočného odkladu po ich prijatí, pokiaľ sa dotýkajú povinností Sprostredkovateľa podľa tejto zmluvy.

**Článok V**

**Práva a povinnosti Sprostredkovateľa**

1. Sprostredkovateľ sa zaväzuje spracúvať osobné údaje dotknutých osôb len spôsobom a za podmienok vymedzených v tejto zmluve, v súlade s právnymi predpismi na ochranu osobných údajov.
2. Sprostredkovateľ sa zaväzuje a je povinný:
	1. Spracúvať osobné údaje v mene Prevádzkovateľa výlučne na účel stanovený zmluvou a vykonávať iba tie úkony, ktoré mu táto zmluva alebo pokyny Prevádzkovateľa ukladajú a iba v rozsahu nevyhnutnom na dosiahnutie účelu spracovania v súlade so zmluvou a s predpismi na ochranu osobných údajov. Sprostredkovateľ nie je oprávnený spracúvať akékoľvek osobné údaje dotknutých osôb, na ktorých spracúvanie sa vzťahuje táto zmluva, na vytváranie vlastných databáz alebo pre svoje ďalšie komerčné/nekomerčné využitie, ak vo vzťahu k týmto osobným údajom vo vlastnom mene a na vlastnú zodpovednosť ako prevádzkovateľ v zmysle čl. 4 bod 7 GDPR sám nestanoví účel a prostriedky ich spracúvania,
	2. postupovať pri spracúvaní osobných údajov podľa tejto zmluvy, právnych predpisov na ochranu osobných údajov, ďalších všeobecne záväzných právnych predpisov, interných predpisov Prevádzkovateľa a podľa ďalších pokynov Prevádzkovateľa; a to aj vtedy, ak ide o prenos osobných údajov do tretej krajiny alebo medzinárodnej organizácii okrem prenosu na základe osobitného predpisu alebo medzinárodnej zmluvy, ktorou je Slovenská republika viazaná; pod pokynom Prevádzkovateľa sa rozumie aj táto zmluva, príp. iný Prevádzkovateľom daný písomný pokyn, za ktorý sa považuje aj pokyn daný Sprostredkovateľovi prostredníctvom elektronických prostriedkov; Sprostredkovateľ je pri prenose osobných údajov do tretej krajiny alebo medzinárodným organizáciám podľa tohto bodu Zmluvy povinný oznámiť Prevádzkovateľovi túto požiadavku ešte pred spracúvaním osobných údajov (pred takýmto prenosom) Sprostredkovateľ je povinný informovať bez zbytočného odkladu Prevádzkovateľa, ak má za to, že sa pokynom Prevádzkovateľa porušujú právne predpisy na ochranu osobných údajov;
	3. zachovávať mlčanlivosť o osobných údajoch podľa článku VII tejto zmluvy;
	4. spracovávať iba správne, kompletné a aktuálne osobné údaje vo vzťahu k účelu ich spracúvania a naložiť s nesprávnymi a nekompletnými údajmi v súlade s predpismi na ochranu osobných údajov a pokynmi Prevádzkovateľa; Ak sprostredkovateľ zistí z vlastného podnetu alebo na základe oznámenia dotknutej osoby, že prevádzkovateľ spracúva nepresné, nesprávne alebo neaktuálne údaje o dotknutej osobe, je povinný prevádzkovateľovi prostredníctvom kontaktných osôb bezodkladne oznámiť túto skutočnosť a poskytnúť aktuálne, resp. správne osobné údaje o dotknutej osobe, ak ich má k dispozícii;
	5. udržiavať osobné údaje získané na rozdielne účely oddelene a zabezpečiť osobné údaje pred odcudzením, stratou, poškodením, zničením, neoprávneným prístupom, zmenou a rozširovaním, čo zabezpečí aj tým, že prijme primerané technické a organizačné opatrenia zodpovedajúce spôsobu spracúvania osobných údajov;
	6. poskytnúť súčinnosť Prevádzkovateľovi vhodnými technickými a organizačnými opatreniami pri plnení jeho povinnosti prijímať opatrenia na základe žiadosti dotknutej osoby pri uplatňovaní jej práv; Sprostredkovateľ je povinný poskytnúť prevádzkovateľovi súčinnosť pri plnení jeho povinností podľa článkov 32 až 36 GDPR, s prihliadnutím na povahu spracúvania a informácie dostupné sprostredkovateľovi;
	7. oboznámiť poverené osoby so spôsobom oznamovania podozrení z udalostí, ktoré majú alebo by mali v prípade svojho dokonania negatívny dopad na bezpečnosť aktív Prevádzkovateľa v súvislosti s informačnými systémami a spracúvanými osobnými údajmi, najmä akékoľvek podozrenia z porušenia ochrany osobných údajov;
	8. nahradiť Prevádzkovateľovi škodu, ktorá mu vznikne v dôsledku porušenia tejto zmluvy zo strany Sprostredkovateľa;
	9. umožniť zodpovednej osobe a osobám určeným zodpovednou osobou Prevádzkovateľa alebo Prevádzkovateľom výkon auditu alebo kontroly u sprostredkovateľa alebo ďalšieho sprostredkovateľa podľa potreby Prevádzkovateľa; audit alebo kontrola môžu byť vykonané kedykoľvek, aj bez predchádzajúcej informácie najmenej v rozsahu: nahliadania do dokumentov, nahliadania do informačných systémov, auditu procesov a pracovných postupov v sídle, prevádzkarni alebo na pobočke Sprostredkovateľa alebo ďalšieho sprostredkovateľa; náklady kontroly alebo auditu, ktoré v tejto súvislosti zmluvnej strane vznikli, si hradí každá zmluvná strana samostatne;
	10. poskytnúť Prevádzkovateľovi všetky informácie potrebné na preukázanie splnenia povinností ochrany osobných údajov podľa tejto zmluvy patriace Sprostredkovateľovi, ako aj informácie potrebné pre plnenie povinností Prevádzkovateľa vyplývajúcich mu z právnych predpisov na ochranu osobných údajov;
	11. písomne oznámiť Prevádzkovateľovi, ak si dotknutá osoba pri komunikácii so Sprostredkovateľom uplatní práva podľa GDPR alebo ak dotknutá osoba rozporuje, namieta alebo inak vyjadrí nesúhlas so spracúvaním osobných údajov Prevádzkovateľom alebo Sprostredkovateľom, napr. namietne existenciu vhodného právneho základu spracúvania osobných údajov. Sprostredkovateľ je povinný oznámenie podľa prvej vety tohto bodu vykonať bez zbytočného odkladu, najneskôr do dvoch dní odo dňa obdržania (prevzatia) uplatneného práva dotknutej osoby alebo jej iného príslušného podania alebo vyjadrenia v obsahu predpokladanom týmto bodom zmluvy (ďalej ako „podnet“). Sprostredkovateľ je ďalej povinný postupovať podľa pokynov prevádzkovateľa a vykonať požadované opatrenia, ktoré smerujú k zabezpečeniu práv dotknutej osoby a vybaveniu podnetu;
	12. viesť záznamy o spracovateľských činnostiach, ktoré vykonáva v mene Prevádzkovateľa a na požiadanie Prevádzkovateľa preukázať plnenie a splnenie tejto povinnosti Prevádzkovateľovi a/alebo Úradu na ochranu osobných údajov;
	13. neposkytovať a nesprístupňovať osobné údaje bez predchádzajúceho písomného súhlasu Prevádzkovateľa, okrem prípadov, ak poskytnutie a/alebo sprístupnenie je nevyhnutné na zabezpečenie spracúvania osobných údajov podľa tejto zmluvy alebo povinnosť poskytnutia a/alebo sprístupnenia osobných údajov vyplýva z osobitných právnych predpisov alebo na základe rozhodnutia orgánu verejnej moci;
	14. bezodkladne najneskôr do 24 hodín od kedy sa Sprostredkovateľ o danej skutočnosti dozvedel, informovať zodpovednú osobu Prevádzkovateľa na zodpovednaosoba@vszp.sk o:
* kontrole realizovanej v oblasti ochrany osobných údajov príslušným orgánom, jej priebehu a výsledku (ak sa kontrola týka aj osobných údajov spracúvaných na základe tejto zmluvy), a to výlučne v prípade, ak to príslušné právne predpisy nezakazujú;
* akomkoľvek poskytnutí osobných údajov dotknutých osôb, ktoré bolo realizované v zmysle všeobecne záväznýchi právnych predpisov Slovenskej republiky, a to výlučne v prípade, ak to príslušné právne predpisy nezakazujú;
* akýchkoľvek skutočnostiach, ktoré majú alebo môžu mať dopad na bezpečnosť osobných údajov spracúvaných podľa zmluvy, akomkoľvek domnelom, možnom alebo preukázateľnom úniku osobných údajov dotknutých osôb alebo neautorizovanom alebo neúmyselnom prístupe k osobným údajov dotknutých osôb alebo inom porušení ochrany osobných údajov dotknutých osôb spracúvaných na základe zmluvy, prípadne o inej bezpečnostnej udalosti alebo bezpečnostnom incidente. Sprostredkovateľ sa zaväzuje, že poverené osoby sprostredkovateľa sú oboznámené so spôsobom oznamovania podozrení z udalostí, ktoré majú alebo by mohli mať za následok porušenie ochrany osobných údajov, ohrozenie alebo porušenie základných práv a slobôd fyzických osôb alebo negatívny dopad na bezpečnosť aktív Prevádzkovateľa v súvislosti s informačným systémom a spracúvanými osobnými údajmi, a to najmä v prípadoch: narušenia bezpečnosti priestorov, nesprávneho fungovania informačného systému**,** prístupu neoprávnenej osoby k informačnému systému alebo k osobným údajom a pod. Sprostredkovateľ je povinný bezodkladne o podozrení z bezpečnostnej udalosti, bezpečnostného incidentu alebo porušenia ochrany osobných údajov (ďalej ako „bezpečnostný incident“) informovať aj e-mailom na adrese: incident@vszp.sk. Sprostredkovateľ je následne povinný bezodkladne na vlastné náklady vykonať všetky činnosti potrebné na odvrátenie alebo minimalizovanie dopadov bezpečnostného incidentu.

**Článok VI**

**Bezpečnostné opatrenia**

* 1. Sprostredkovateľ zodpovedá za bezpečnosť osobných údajov, ktoré spracúva na základe tejto zmluvy a je povinný ich chrániť pred ich poškodením, zničením, stratou, zmenou, neoprávneným prístupom a sprístupnením, poskytnutím alebo zverejnením, ako aj pred akýmikoľvek inými neprípustnými spôsobmi spracúvania. Na tento účel sprostredkovateľ vyhlasuje, že prijal primerané technické a organizačné opatrenia vzhľadom na najnovšie poznatky, náklady na ich vykonanie, povahu, rozsah kontext a účely spracúvania a riziká pre práva a slobody fyzických osôb s cieľom zabezpečiť ich primeranú ochranu, podľa článku 32 GDPR, v rozsahu vyhlášky Úradu na ochranu osobných údajov Slovenskej republiky č. 158/2018 Z. z. o postupe pri posudzovaní vplyvu na ochranu osobných údajov (**Príloha č.1 Zmluvy**), pričom rozsah (implementácia) každého opatrenia musí byť v zhode s ISO/IEC 27002 a tieto sa zaväzuje dodržiavať počas celej platnosti zmluvy.
	2. Sprostredkovateľ je povinný pravidelne vyhodnocovať primeranosť prijatých technických a organizačných opatrení a v prípade potreby je povinný prijať ďalšie opatrenia na zvýšenie bezpečnosti osobných údajov. V prípade zmien bezpečnostných opatrení je Sprostredkovateľ povinný získať súhlas Prevádzkovateľa, a to ešte pred vykonaním zmien.
	3. Prevádzkovateľ je oprávnený požadovať od Sprostredkovateľa preukázanie splnenia podmienok spracúvania osobných údajov a primeranosť prijatých technických a organizačných opatrení, a to už pred uzavretím zmluvy a umožniť mu dohľad nad spracúvaním osobných údajov spracúvaných v mene Prevádzkovateľa, a to najmä v rozsahu dodržiavania povinností Sprostredkovateľa uložených mu zmluvou, základnou zmluvou, a právnymi predpismi na ochranu osobných údajov.
	4. Sprostredkovateľ poskytne Prevádzkovateľovi všetky informácie potrebné na preukázanie splnenia povinností stanovených v tomto článku a umožní audity, ako aj kontroly vykonávané prevádzkovateľom alebo iným audítorom, ktorého poveril Prevádzkovateľ, a prispieva k nim. Sprostredkovateľ je tiež povinný Prevádzkovateľovi podať informácie o spôsobe spracúvania osobných údajov a o prijatých opatreniach na ich ochranu, s výnimkou citlivých informácií, ktorými by mohlo dôjsť k ohrozeniu bezpečnosti osobných údajov, alebo informácií, ktoré tvoria jeho obchodné tajomstvo. Sprostredkovateľ sa zaväzuje umožniť Prevádzkovateľovi kontrolu technického a organizačného zabezpečenia ochrany osobných údajov získavaných, zhromažďovaných a spracovávaných podľa zmluvy.
	5. Sprostredkovateľ je povinný primeranosť prijatých opatrení na požiadanie preukázať prevádzkovateľovi, a to už pred uzavretím zmluvy, pričom tak môže urobiť aj predložením schváleného kódexu správania podľa článku 40 GDPR resp. § 85 Zákona alebo certifikátu podľa článku 42 GDPR resp. § 86 Zákona. Sprostredkovateľ je povinný dodržiavať kódex správania alebo certifikačný mechanizmus, v prípade, že je takýto schválený.
	6. V prípade, že sprostredkovateľ zistí, že ochrana osobných údajov je ohrozená alebo došlo k porušeniu ochrany osobných údajov alebo porušeniu povinností vyplývajúcich zo zmluvy, právnych predpisov na ochranu osobných údajov, Sprostredkovateľ je povinný zabezpečiť, aby k porušeniu nedošlo, odstrániť, resp. v maximálnej možnej miere minimalizovať následky porušenia bez zbytočného odkladu po tom, čo sa o porušení povinnosti dozvedel a bez zbytočného odkladu prijať zodpovedajúce opatrenia, ktoré zabránia porušeniu tejto povinnosti v budúcnosti. O porušení povinností, následkoch tohto porušenia a prijatých opatreniach je Sprostredkovateľ povinný informovať Prevádzkovateľa spôsobom uvedeným v článku V bode 2 písm. n).
	7. V prípade, že budú zistené nedostatky týkajúce sa ochrany osobných údajov, ďalšie spracúvanie osobných údajov vykonávané Sprostredkovateľom, musí byť prerušené do preukázateľného odstránenia nedostatkov. O zistených nedostatkoch a aj o ich odstránení sa vypracuje osobitný písomný záznam, ktorý podpíše zodpovedná osoba Prevádzkovateľa a osoby zodpovedné za predmet plnenia rámcovej dohody za Sprostredkovateľa
	8. Sprostredkovateľ spracúva osobné údaje vo svojom informačnom systéme (popis informačného systému sprostredkovateľa t. j. topológia, OS, aplikácie, tok údajov – formáty dát, technológie, použité protokoly ...atď., musí byť súčasťou dokumentácie k IS vedenej sprostredkovateľom.) V prípade, že ich spracúva v systéme cloud computingu, tento je zabezpečený v súlade s predpismi na ochranu osobných údajov a s Vyhláškou Národného bezpečnostného úradu č. 362/2018 Z. z., ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení.
	9. Sprostredkovateľ je povinný do 10 dní odo po ukončení tejto zmluvy, základnej zmluvy alebo na základe rozhodnutia Prevádzkovateľa osobné údaje vymazať alebo vrátiť Prevádzkovateľovi a vymazať existujúce kópie, ktoré obsahujú osobné údaje, ak právo Únie alebo právo členského štátu nepožaduje uchovávanie týchto osobných údajov. O výmaze a likvidácii osobných údajov je Sprostredkovateľ povinný vyhotoviť písomný likvidačný protokol a bez zbytočného odkladu ho zaslať Prevádzkovateľovi. V prípade, že Prevádzkovateľ požiada o vykonanie výmazu a likvidácie osobných údajov v prítomnosti svojho určeného zástupcu, Sprostredkovateľ oznámi Prevádzkovateľovi miesto a čas vykonania výmazu a likvidácie a bez prítomnosti zástupcu Prevádzkovateľa nie je oprávnený osobné údaje vymazať a zlikvidovať. O vrátení osobných údajov Prevádzkovateľovi je Sprostredkovateľ povinný vyhotoviť písomný preberací protokol. Zmluvné strany sa dohodli, že vyplnený preberací protokol, je Sprostredkovateľ vždy povinný odovzdať Prevádzkovateľovi a tento v žiadnom prípade nemôže byť zlikvidovaný.

**Čl. VII**

**Mlčanlivosť**

* 1. Zmluvné strany sú povinné zabezpečiť, aby ich zamestnanci ako aj iné oprávnené osoby a ďalší príjemcovia osobných údajov, ktoré prídu do kontaktu s osobnými údajmi spracúvanými na základe tejto zmluvy, zachovávali mlčanlivosť o spracúvaní osobných údajov a dodržiavali podmienky spracúvania a ochrany osobných údajov stanovené v tejto Zmluve a v  právnych predpisoch na ochranu osobných údajov.
	2. Zmluvné strany sa zaväzujú postupovať tak, aby k osobným údajom spracúvaným na základe tejto zmluvy mali prístup iba osoby, pri ktorých je to vzhľadom na ich pracovnú náplň alebo pozíciu odôvodnené.
	3. Zmluvné strany sú povinné poučiť všetky fyzické osoby, prostredníctvom ktorých zabezpečujú činnosti vyplývajúce z tejto Zmluvy, ako aj osoby, ktoré majú alebo môžu mať prístup k prostriedkom úplne alebo čiastočne automatizovaného spracovania dát, prostredníctvom ktorých sa tieto osobné údaje spracúvajú, o právach a povinnostiach ustanovených  GDPR a Zákonom, o zodpovednosti za ich porušenie vrátane povinnosti mlčanlivosti a zákaze využitia osobných údajov pre osobnú potrebu alebo pre potrebu tretích osôb.
	4. Zmluvné strany sa zaväzujú spracúvať osobné údaje dotknutých osôb výlučne v súlade s dobrými mravmi, právnymi predpismi na ochranu osobných údajov a zachovávať mlčanlivosť o spracúvaných osobných údajoch.
	5. Povinnosť mlčanlivosti trvá počas trvania zmluvného vzťahu založeného touto Zmluvou a zostáva zachovaná aj po zániku tejto Zmluvy.
	6. Povinnosť mlčanlivosti trvá aj po zániku oprávnenia oprávnenej osoby alebo po skončení jej pracovného pomeru alebo obdobného pomeru povinnosť mlčanlivosti trvá okrem prípadov, keď je to nevyhnutné na plnenie úloh súdu a orgánov činných v trestnom konaní podľa osobitného zákona, o čom musí byť oprávnená osoba informovaná zmluvnou stranou, ktorej sa povinnosť mlčanlivosti v danom prípade týka.

**Čl. VIII**

**Zapojenie ďalšieho Sprostredkovateľa**

* + - 1. Sprostredkovateľ je oprávnený zapojiť do spracúvania osobných údajov ďalších sprostredkovateľov len po predchádzajúcom písomnom súhlase Prevádzkovateľa.

Žiadosť o súhlas musí obsahovať nasledovné náležitosti:

* + 1. označenie ďalšieho sprostredkovateľa (obchodný názov, sídlo, IČO),
		2. odôvodnenie poverenia spracúvaním osobných údajov dotknutých osôb,
		3. dôkaz o prijatí a udržiavaní primeraných technických a organizačných opatreniach na strane ďalšieho Sprostredkovateľa.
1. Sprostredkovateľ je povinný uložiť ďalšiemu Sprostredkovateľovi , na zapojenie ktorého dal Prevádzkovateľ súhlas, v zmluve alebo prostredníctvom iného právneho úkonu, minimálne rovnaké povinnosti týkajúce sa ochrany osobných údajov, ako sú ustanovené v tejto zmluve. Sprostredkovateľ je povinný v zmluve s ďalším Sprostredkovateľom zabezpečiť právo Prevádzkovateľa na vykonávanie kontroly a auditov u ďalšieho Sprostredkovateľa alebo na základe pokynu Prevádzkovateľa kontrolu alebo audit ďalšieho Sprostredkovateľa vykonať sám a o výsledkoch a návrhoch nápravných opatrení bezodkladne informovať Prevádzkovateľa.
2. Zodpovednosť voči Prevádzkovateľovi nesie pôvodný Sprostredkovateľ, ak ďalší sprostredkovateľ nesplní alebo poruší svoje povinnosti týkajúce sa ochrany osobných údajov vo vzťahu k predmetu tejto zmluvy.
3. Ustanovenia právnych predpisov na ochranu osobných údajov, vrátane povinností a podmienok spracúvania osobných údajov zo strany Sprostredkovateľa sa vzťahujú primerane aj na ďalšieho sprostredkovateľa.
4. Schválený zoznam ďalších Sprostredkovateľov ku dňu podpisu tejto zmluvy je uvedený v **Prílohe č. 2** tejto zmluvy.

**Čl. IX**

**Prenos osobných údajov do tretích krajín alebo medzinárodných organizácií**

* + - 1. Sprostredkovateľ nesmie prenášať osobné údaje do tretích krajín alebo do medzinárodnej organizácie bez predchádzajúceho písomného súhlasu Prevádzkovateľa, okrem prenosu na základe osobitného predpisu alebo medzinárodnej zmluvy, ktorou je Slovenská republika viazaná. Alebo ak to vyplýva z predmetu základnej zmluvy alebo tejto zmluvy.
			2. Sprostredkovateľ je pri takom prenose povinný oznámiť Prevádzkovateľovi túto požiadavku pred spracúvaním osobných údajov podľa tejto zmluvy, ak osobitný predpis alebo medzinárodná zmluva, ktorou je Slovenská republika viazaná, takéto oznámenie nezakazuje z dôvodov verejného záujmu.

**Čl. X**

**Sankcie a náhrada škody**

1. Sprostredkovateľ zodpovedá za škodu spôsobenú porušením povinností vyplývajúcich z tejto zmluvy , právnych predpisov na ochranu osobných údajov , alebo konaním alebo opomenutím konania Sprostredkovateľa nad rámec alebo v rozpore s pokynmi Prevádzkovateľa, ktoré boli v súlade s právnymi predpismi na ochranu osobných údajov alebo nad rámec alebo v rozpore s povinnosťami Sprostredkovateľa, ktoré mu vyplývajú z právnych predpisov na ochranu osobných údajov.. Ak Sprostredkovateľ zapojil ďalšieho Sprostredkovateľa, a tento ďalší Sprostredkovateľ nesplní svoje povinnosti týkajúce sa ochrany osobných údajov, sprostredkovateľ zostáva plne zodpovedný za škodu spôsobenú Prevádzkovateľovi.
2. Ak dôjde k porušeniu ochrany osobných údajov podľa článku V ods. 2 písm. a), b), c), k), m) a n) a článku VIII tejto zmluvy, môže sa Prevádzkovateľ domáhať, aby sa Sprostredkovateľ zdržal takého konania a odstránil závadný stav, resp. aby zabezpečil, že závadný stav odstránil ďalší Sprostredkovateľ. Sprostredkovateľ je tiež povinný uhradiť Prevádzkovateľovi zmluvnú pokutu vo výške 1000 EUR za každé jednotlivé porušenie bez ohľadu na to, či bolo spôsobené Sprostredkovateľom alebo jeho ďalším Sprostredkovateľom.
3. Pokiaľ porušenie povinností Sprostredkovateľa spôsobí uloženie pokuty alebo inej sankcie Prevádzkovateľovi, Prevádzkovateľ je oprávnený žiadať zmluvnú pokutu vo výške príslušnej pokuty alebo sankcie.
4. Zmluvná pokuta je splatná na základe písomnej výzvy Prevádzkovateľa a v lehote nie kratšej ako 10 kalendárnych dní odo dňa doručenia tejto výzvy.
5. Prevádzkovateľ je oprávnený požadovať zmluvnú pokutu aj keď mu porušením povinnosti nevznikne žiadna škoda. Zaplatením zmluvnej pokuty sa Sprostredkovateľ nezbavuje zodpovednosti za spôsobenú škodu vo výške presahujúcej zmluvnú pokutu, t. j. v prípade ak vznikne škoda, Sprostredkovateľ je povinný ju uhradiť len vo výške, ktorá nie je pokrytá zmluvnou pokutou. Zaplatením zmluvnej pokuty nezaniká povinnosť Sprostredkovateľa plniť záväzok, ktorého plnenie bolo zabezpečené zmluvnou pokutou.

**Čl. XI**

**Doba trvania a ukončenie zmluvy**

1. Táto zmluva sa uzatvára na dobu trvania základnej zmluvy, t.j. okamihom zániku základnej zmluvy zaniká aj táto zmluva; a zánikom tejto zmluvy zaniká základná zmluva v rozsahu v akom na jej základe dochádza k spracúvaniu osobných údajov.
2. Túto zmluvu je možné ukončiť pred dobou, na ktorú bola dojednaná:
	1. písomnou dohodou zmluvných strán,
	2. zánikom základnej zmluvy,
	3. odstúpením od zmluvy z dôvodov uvedených v tejto zmluve alebo všeobecne záväzných právnych predpisoch,
3. Okrem porušení povinností Sprostredkovateľa podľa článku V zmluvy, sa zmluvné strany dohodli na nasledovných dôvodoch odstúpenia od zmluvy zo strany Prevádzkovateľa:
	1. ak v rámci vykonaného auditu či kontroly vykonanej Prevádzkovateľom alebo ním určenou osobou podľa tejto zmluvy boli zistené nedostatky pri spracúvaní osobných údajov Sprostredkovateľom a Sprostredkovateľ tieto nedostatky neodstráni ani v lehote 2 týždňov, príp. v inej lehote určenej Prevádzkovateľom,
	2. ak Prevádzkovateľ zistí, že Sprostredkovateľ porušil akúkoľvek svoju povinnosť a ani po predchádzajúcej písomnej výzve Prevádzkovateľa nezaistil nápravu v  lehote určenej v písomnej výzve,
	3. ak Prevádzkovateľ zistí, že došlo k porušeniu ochrany osobných údajov spracovávaných Sprostredkovateľom z akejkoľvek príčiny na strane Sprostredkovateľa (najmä odcudzenie osobných údajov zamestnancom Sprostredkovateľa, hackerský útok na IT infraštruktúru Sprostredkovateľa, nevhodný spôsob likvidácie osobných údajov).
4. Odstúpenie je účinné dňom jeho doručenia druhej zmluvnej strane, alebo k inému neskoršiemu dňu, ktorý odstupujúca zmluvná strana v odstúpení uvedie.

**Čl. XII**

**Záverečné ustanovenia**

1. Pre doručovanie a vzájomnú komunikáciu platia ustanovenia základnej zmluvy ak nie je v tejto zmluve uvedené inak.
2. Zmluvné strany si dohodli, že rozhodným právom je právo Slovenskej republiky a súdna právomoc sa zveruje súdom Slovenskej republiky.
3. Meniť alebo dopĺňať túto zmluvu je možné len na základe dohody obidvoch účastníkov vo forme písomného dodatku k zmluve, podpísaného obidvomi zmluvnými stranami, ak nie je dohodnuté inak.
4. Zmluva je vyhotovená v štyroch rovnopisoch s platnosťou originálu, z ktorých Sprostredkovateľ obdrží jedno a Prevádzkovateľ tri vyhotovenia.
5. Zástupcovia zmluvných strán vyhlasujú, že sú spôsobilí k právnym úkonom v mene zmluvných strán podľa osobitných predpisov, podmienkam zmluvy porozumeli a pristupujú k nim slobodne a vážne bez pocitu tiesne alebo inak nevýhodných podmienok.
6. Účastníci zmluvy sa dohodli, že akékoľvek spory a nároky, vyplývajúce z tejto zmluvy alebo s ňou súvisiace, sa budú riešiť predovšetkým rokovaním a dohodou účastníkov v dobrej viere a s dobrým úmyslom. V prípade, že sa týmto spôsobom nepodarí účastníkom dosiahnuť dohodu, obrátia sa s návrhom na vyriešenie na príslušný súd.
7. Táto zmluva nadobúda platnosť dňom jej podpisu oprávnenými zástupcami obidvoch účastníkov a účinnosť dňom nasledujúcim po dni jej zverejnenia v Centrálnom registri zmlúv v zmysle § 47a zákona č. 40/1964 Zb. Občiansky zákonník v znení neskorších predpisov.
8. Neoddeliteľnou súčasťou tejto zmluvy sú prílohy:
	1. Opis bezpečnostných opatrení na ochranu osobných údajov
	2. Zoznam ďalších Sprostredkovateľov ***(doplní Sprostredkovateľ, ak sú zapojení)***.

Za Prevádzkovateľa Za Sprostredkovateľa

V Bratislave dňa............... V ................. dňa..............

............................................... .............................................

Ing. Matúš Jurových, PhD. titul, meno, priezvisko

predseda predstavenstva funkcia

Všeobecná zdravotná poisťovňa, a.s. organizácia

...............................................

Ing. Viktor Očkay, MPH

podpredseda predstavenstva

Všeobecná zdravotná poisťovňa, a.s.

**CHRÁNENÉ (príloha sa nezverejňuje)**

**Príloha č. 1**

**Opis bezpečnostných opatrení na ochranu osobných údajov**

**(vyplní sprostredkovateľ, prípadne aj ďalší sprostredkovateľ)**

***(uvedie sa osobitne každý subjekt, ktorého bezpečnostné opatrenia sú rozpísané nižšie)***

Obchodné meno Sprostredkovateľa/ďalšieho sprostredkovateľa \*: ................................................................

Adresa sídla Sprostredkovateľa/ ďalšieho sprostredkovateľa \*: .....................................................................

IČO Sprostredkovateľa/ďalšieho sprostredkovateľa \*: ...................................................................................

Zodpovedná osoba Sprostredkovateľa/ďalšieho sprostredkovateľa \* poverená dohľadom nad ochranou osobných údajov v zmysle GDPR: ............................................................................................................................................

*(uvedie zodpovednú osobu, jej titul, meno, priezvisko a telefonický a e-mailový kontakt na túto osobu.* Ak Sprostredkovateľ/ďalší sprostredkovateľ *nemá zodpovednú osobu poverenú dohľadom nad ochranou osobných údajov, uvedie inú osobu vykonávajúcu dohľad nad ochranou osobných údajov.)*

Informačný systém Sprostredkovateľa/ďalšieho sprostredkovateľa\*

.................................................................................

*(doplní názov, identifikačné číslo alebo registračné číslo svojho informačného systému, v ktorom budú spracúvané osobné údaje.)*

*Opis bezpečnostných opatrení spresní* Sprostredkovateľ/ďalšieho Sprostredkovateľ *tak, aby opisovali jeho konkrétne bezpečnostné opatrenia a boli v súlade s vyhláškou Úradu na ochranu osobných údajov Slovenskej republiky č. 158/2018 Z. z. o postupe pri posudzovaní vplyvu na ochranu osobných údajov*

* + - 1. **Technické opatrenia**

|  |  |
| --- | --- |
| **Technické opatrenia realizované prostriedkami fyzickej povahy** |  |
| Zabezpečenie objektu pomocou mechanických zábranných prostriedkov (napr. uzamykateľné dvere, okná, mreže) a aj pomocou technických zabezpečovacích prostriedkov (napr. elektrický zabezpečovací systém objektu, elektrická požiarna signalizácia, minimálne v rozsahu: strážna služba, oddelené režimové priestory, systém riadených vstupov a výstupov, monitorovací kamerový systém, elektronická zabezpečovacia signalizácia; |  |
| Umiestnenie dôležitých prostriedkov informačných technológií v chránenom priestore a ochrana informačnej infraštruktúry pred fyzickým prístupom neoprávnených osôb a nepriaznivými vplyvmi okolia; |  |
| Bezpečné uloženie fyzických nosičov osobných údajov vrátane bezpečného uloženia listinných dokumentov |  |
| Opatrenie na zamedzenie náhodného prečítania osobných údajov zo zobrazovacích jednotiek (napr. vhodné umiestnenie zobrazovacích jednotiek). |  |
| **Ochrana pred neoprávneným prístupom** |  |
| Šifrová ochrana uložených údajov |  |
| Šifrovaná ochrana prenášaných údajov, pravidlá pre kryptografické opatrenia |  |
| Pravidlá prístupu tretích strán k informačnému systému, ak k takému prístupu dochádza |  |
| **Riadenie prístupu poverených osôb** |  |
| Riadenie prístupov a opatrenia na zaručenie platných politík riadenia prístupov (napr. identifikácia, autentizácia a autorizácia osôb v informačnom systéme |  |
| Zaznamenávanie prístupu a aktivít poverených osôb v informačnom systéme |  |
| **Riadenie zraniteľnosti** |  |
| Opatrenia na detekciu a odstránenie škodlivého kódu a nápravu následkov škodlivého kódu |  |
| Ochrana pred nevyžiadanou elektronickou poštou |  |
| Používanie legálneho softvéru; |  |
| Opatrenia na zaručenie pravidelnej aktualizácie operačných systémov a programového aplikačného vybavenia |  |
| Pravidlá sťahovania súborov z verejne prístupnej počítačovej siete a spôsob ich overovania. Filtrovanie sieťovej komunikácie |  |
| Zhromažďovanie informácií o technických zraniteľnostiach informačných systémov, vyhodnocovanie úrovne rizík a implementácia opatrení na potlačenie týchto rizík |  |
| **Sieťová bezpečnosť** |  |
| Kontrola, obmedzenie alebo zamedzenie prepojenia informačného systému, v ktorom sú spracúvané osobné údaje s verejne prístupnou počítačovou sieťou |  |
| Ochrana vonkajšieho a vnútorného prostredia prostredníctvom nástrojov sieťovej bezpečnosti (napr. firewall), segmentácia počítačovej siete |  |
| Pravidlá prístupu do verejne prístupnej počítačovej siete, opatrenia na zamedzenie pripojenia k určitým adresám, pravidlá používania sieťových protokolov |  |
| Ochrana proti iným hrozbám pochádzajúcim z verejne prístupnej počítačovej siete (napr. hackerský útok); |  |
| Aktualizácia operačného systému a programového aplikačného vybavenia |  |
| **Zálohovanie** |  |
| Test funkčnosti záložných dátových nosičov |  |
| Vytváranie záloh s vopred zvolenou periodicitou |  |
| Určenie doby uchovávania záloh a kontrola jej dodržiavania |  |
| Test obnovy informačného systému zo zálohy |  |
| Bezpečné ukladanie záloh |  |
| **Likvidácia osobných údajov** |  |
| Technické opatrenia na bezpečné vymazanie osobných údajov z dátových nosičov; |  |
| Zariadenie na mechanické zničenie dátových nosičov osobných údajov (napr. zariadenie na skartovanie listín a dátových médií). |  |

* + - 1. **Organizačné opatrenia**

|  |  |
| --- | --- |
| **Personálne opatrenia** |  |
| Poverenie osôb, ktoré majú prístup k osobným údajom; |  |
| Poučenie poverených osôb o postupoch spojených so spracúvaním osobných údajov a súvisiacich právach a povinnostiach |  |
| Postup pri ukončení pracovného alebo obdobného pracovného vzťahu alebo obdobného pomeru poverenej osoby (napr. odovzdanie pridelených aktív, zrušenie prístupových práv, poučenie o následkoch porušenia zákonnej alebo zmluvnej povinnosti mlčanlivosti) |  |
| Pravidlá práce na diaľku a mobilného spracovania dát |  |
| Pravidelné školenie poverených osôb |  |
| **Riadenie prístupu k osobným údajom** |  |
| Pravidlá fyzického vstupu do objektu a chránených priestorov |  |
| Správa prístupových prostriedkov a zariadení do objektov (individuálne prideľovanie kľúčov, elektronických kľúčov, vstupných kariet a bezpečné ukladanie ich rezerv); |  |
| Pravidlá prideľovania prístupových práv a úrovní prístupu (rolí) povereným osobám; |  |
| Politika hesiel a pravidlá používania autorizačných a autentizačných prostriedkov; |  |
| Pravidlá vzájomného zastupovania poverených osôb (napr. pri dočasnej pracovnej neschopnosti, ukončení pracovného) |  |
| Pravidlá odstránenia alebo zmeny prístupových práv poverených osôb a zariadení na spracúvanie informácií pri ukončení zamestnania, zmluvy alebo dohody, alebo prispôsobenie zmenám rolí. |  |
| **Organizácia spracúvania osobných údajov** |  |
| Pravidlá spracúvania osobných údajov v chránenom priestore; |  |
| Nepretržitá prítomnosť poverenej osoby v chránenom priestore, ak sa v ňom nachádzajú aj iné ako poverené osoby; |  |
| Režim údržby a upratovania chránených priestorov; |  |
| Pravidlá spracúvania osobných údajov mimo chráneného priestoru, ak sa také spracúvanie predpokladá:1. pravidlá manipulácie s fyzickými nosičmi osobných údajov mimo chránených priestorov a vymedzenie zodpovedností,
2. pravidlá používania automatizovaných prostriedkov spracúvania (napr. notebooky) mimo chránených priestorov a vymedzenie zodpovedností,
3. pravidlá používania prenosných dátových nosičov mimo chránených priestorov a vymedzenie zodpovedností.
 |  |
| **Likvidácia osobných údajov** |  |
| Určenie postupov likvidácie osobných údajov s vymedzením súvisiacej zodpovednosti jednotlivých poverených osôb (bezpečné vymazanie osobných údajov z dátových nosičov, likvidácia dátových nosičov a fyzických nosičov osobných údajov). |  |
| **Porušenia ochrany osobných údajov** |  |
| Postup pri oznamovaní porušenia ochrany osobných údajov úradu a dotknutej osobe na včasné prijatie preventívnych alebo nápravných opatrení; |  |
| Pravidelné preskúmavanie záznamov udalostí, záznamov o aktivitách používateľov, záznamov o výnimkách; |  |
| Evidencia porušení ochrany osobných údajov a použitých riešení; |  |
| Postup identifikácie a riešenia jednotlivých typov porušení ochrany osobných údajov; |  |
| Postup odstraňovania následkov porušení ochrany osobných údajov; |  |
| Postupy zaručenia kontinuity pri havárii alebo inej mimoriadnej udalosti; |  |
| Postup pri poruche, údržbe alebo oprave automatizovaných prostriedkov spracúvania |  |
| **Kontrolná činnosť** |  |
| kontrolná činnosť zameraná na dodržiavanie prijatých bezpečnostných opatrení s určením spôsobu, formy a periodicity jej realizácie (napr. pravidelné kontroly prístupov). |  |
| **Dodávateľské vzťahy** |  |
| Postup overenia dostatočných záruk; |  |
| Začlenenie požiadaviek na ochranu údajov do zmluvných vzťahov s dodávateľmi a tretími stranami; |  |
| Monitorovanie a pravidelné preskúmavanie úrovne bezpečnosti služieb poskytovaných dodávateľmi |  |

V ...................., dňa................................

...........................................

Za Sprostredkovateľa/ďalšieho sprostredkovateľa\*:

titul, meno, priezvisko štatutárneho zástupcu

názov spoločnosti

\* nehodiace sa preškrtnite; ak bude osobné údaje spracúvať Sprostredkovateľ aj ďalší sprostredkovateľ, sprostredkovateľ uvedie osobitne informácie v rozsahu tejto prílohy aj pre všetkých ďalších sprostredkovateľov, ktorí budú spracúvať osobné údaje prevádzkovateľa

**Príloha č. 2**

**Zoznam ďalších Sprostredkovateľov:**

|  |  |  |  |  |
| --- | --- | --- | --- | --- |
|  | **Obchodný názov:** | **Sídlo:** | **IČO:** | **Spracovateľská činnosť ďalšieho Sprostredkovateľa** |
| **1.** |  |  |  |  |
| **2.** |  |  |  |  |
| **3.** |  |  |  |  |
| **4.** |  |  |  |  |
| **5.** |  |  |  |  |
| **6.** |  |  |  |  |